叶祖洽墓铭
上官均 (Song)
惟士狃常，文弱而弊。纂组葩华，寖失根柢。神宗独运，以古为制。章明六经，策以经济。惟公裒然，眇视侪类。放词汪洋，克当帝意。声名伟如，多士嗟喟。峻陟蓬山，炳焕即位。出殿侯方，入联近侍。天官之宗，权衡百吏。帝咨其人，惟公之试。有谋必陈，有作必遂。峙立孤骞，弗倾弗倚。俗方喜同，公则弗随。众为逊恭，公以简持。安于誉诽，自信不疑。投閒缀书，研道之微。尚期奋飞，为国之毗。孰云其亡，士友嗟欷。年岂不多，大位克跻。有郁其中，不究其施。勒铭幽宫，以永其垂。